Mo lekgolong la bo13 la dingwaga, ka lekgetlho la ntlha, go ne ga ranolwa dibuka tsa Baebele go tswa mo Selatineng, di ranolelwa mo Sentadianeng. Dikarolo tse di ranotsweng di ne di kwalololwa ka seatla mme di ne di ja madi a mantsi thata. E ne ya re fa dithanolo tsa Baebele di ntse di oketsega mo lekgolong la bo14 la dingwaga, mo e ka nnang Baebele yotlhe e ne e batla e ranoletswe mo Sentadianeng, le mororo dibuka tsa yone di ne di ranotswe ke batho ba ba farologaneng, ba di ranola ka dinako tse di farologaneng mo mafelong a a farologaneng. Bontsi jwa dithanolo tseno, tse di neng di ranotswe ke batho ba go neng go sa itsiwe gore ke bomang, di ne di bonwa fela ke bahumi le barutegi, ka e ne e le bone fela ba nang le madi a go di reka. Tota le fa kgatiso ya dibuka e ne ya thusa go dira gore di se tlhole di ja madi a le mantsi, go ya ka mokwalahisitori e bong Gigliola Fragnito, e ne e sa ntse e le “batho ba le mmalwa fela ba ba neng ba kgona go nna” le Baebele.